url: =Sim in… na khantawn sim in ~ Peter Suumpi :: ZOMI DAILY\nSim in… na khantawn sim in ~ Peter Suumpi\nposted on 11 April 2019 at 7:51 am Lomkholna: Article, PeterSuumpi\n“Mihing nunna ih cih pen … alianzaw, asah zaw laibu khat ahi hi.” Mihing nuntakna ih cih pen laisim nuntakna ahi hi. Neutung pan in sim toto in teek in ih sih dong lai ih sim hi.\nThutheihna pen laibu pi khat ahi hi. Kum le khuahun te pen laibupi khat ahi hi. Kimlepam na khempeuh pen laibu pi khat ahi hi. Mihing nunna cih pen alianzaw, asah zaw laibu khat ahi hi.\nTua laibu pen nisim in ih sim hi. Ih khantawn ih sim zong in bei zolo hi. Ih tunna peuh ah ihsim hi. Ih sih dong in ihsim hi. Ih simloh manbek hi. Sim ding omlo cih bang omlo hi. Sim khit zawh loh bek thamlo in sim in thutheihna ngahlo cih zong omlo hi. Sim semsem metlawh semsem.\nLampi tung ah ih pai in lampi ih sim in. Lam tang, lam kawi, lam kawcik, lam tanzau cih te leitung ah lampi tampi om in lampi khat le khat kibang lo hi. Tua ahihman in lam cih ‘laibu’ pen ‘asah’ pen ahi hi. Kua mah in atawpna laimai dongsim zo ngeilo hi. Khualzinna ah kisim hi.\nSimna in thutheihna hong pia in thutheihna pan ki lungngai hi. Lungngaih kawm in khualzin kizom hi. Khema cih pen na totsa lampi tung aa gual khat khit gual khat, thulu khat khit thulu khat na sim tohtoh te ahi hi.\nZingsang tung in zingkhuavak sim in. Ni khat khit ni khat kisim hi. Nadam sung in nibang zah na sim zo ding hiam? Huihpi guahpi na tuak ni in nibang zah sim man ding na hiam? Zingni in nang sim ding hong ngak lo ding hi. Amah na sim kei leh amahun tawh kizui in hong nusai ding hi. Zingni in nang hong pel hilo in nang amah apel na hizaw ding hi. Amah pen bangzah dong in sim zo ding na hiam cih pen nang ii kuhkalna, nang ii cihtakna le nang ii thadahna te tung ah kinga ding hi. Zingsang khuavak na sim kei leh na awm sungah koi pan khuavak hong pai mawk ding hiam?\nTui na muh leh tui sim in. Tui cihpen leitung ah anem pen, aneel pen ahih sam hangin tuimal te in akhauh mahmah suangtumpi te phulet zo uh hi. Tui thu hoihtak na sim theih leh na phutlet zawh loh ding bang om lai ding ahiam?\nGuah lak ah guah sim in. Guah pen vantung pan hong kisawl suk vantung mi khat ahi hi. Guah malneu hitaleh, guah malgol hitaleh, guah tam taleh, guah phin seuhseuh hitaleh amau pen tuma kum tul tampi azukhinsa ahimah bang in tuni dong kikhello in azu uh ahi hi. Tua ban ah asiangtho lo leitung zong hong sawpsiang uh hi. Guah pen khat vei na sim hun sim in na lungtang khat vei siangtho hi. Tui nel kik hi.\nVuk lak ah vuk sim in. Vuk pen bang mah akigelh lo laidal kang ahi hi. Laidal kang tung aa kigelh laimal te na muh theih leh vukte ii lungsim tawng na sim thei ding hi. Tua laimal te vuk bek in thei hi. Asim mi te bek in thei uh hi. Pawl khat te in vuk ii thuman lohna sim uh hi. Pawl khat te in vuk aniimna sim uh hi. Pawl khat te in khuakal hun ding sim hi. Nang e bang sim na hiam?\nHuih lak ah huih sim in. Huih cih pen gammangtulak ii hu ahi hi. Tuipi te ii hu ahi ih. Zanglei te ii hu ahi hi. Khuapi te ii hu ahi ih. Na khempeuh te ii hu ahi hi. Leitung pi ii hu ahi hi. Huih na sim theih leh leitungpi ii sihui pi na mu thei ding hi. Tua bang hileh nang ii hu zong leitung ii hu tawh lawngkhat in luangkhawm thei pan ding hi.\nSun nitan ciangin meii te sim in. Meii cih pen mong neilo vangdumpi tung ah kang zel vom zel, san zel, hua lam pawl khat, hih lam pawl khat cih bang in akisuang laidal no te ahi hi. Tua laidal no te tung ah vandum pi ii thusim te adim in kigelh hi. Nisa, guahzu, vukkia cih te, zing ni suak, nitak khuazing cih te thute tua meei te tung ah kigelh hi. Tua meii ten a sim theih kei leh vandum pi ii thusim bang citheih zawh ding na hiam?\nNitak ciang in nitak sim in. Nitak pen thuk in zai hi. Kipatna le tawpna neilo hi. Nitak om kei leh aksi tang te kimu theilo ding hi. Nitak om kei leh khatang omlo ding hi. Nitak om kei leh meitang te omlo ding hi. Nitak na sim theih ciang in nitak khuazing hong khen ciang a etlawm mahmah khuavak na muh ding lam bang ci teltheih ding na hiam?\nLalcin mei nuai ah mei sim in. Lalcin sung ah adang leitung khat om hi. Lalcin pen asiangtho akilangh laibu khat ahi hi. Nitak khuazing pen khuavak apia laibu khat ahi hi. Tua laibu sung ah lai gual khat bek kigelh hi. Tua laigual pen kei le kei ka kuan ciangin khuavak piang cih laigual ahi hi. Mei na sim theih leh na nuntakna sung ah lalcin khat bangin cikmah hun in khuazing in hong tuam nawnlo ding hi.\nMualtung na kahleh mual sim in. Mual cih pen leilu leitaw pan akimu thei laibupi khat ahi hi. Khe tawh mualtung kah cih sangin khe tawh mual ‘sim’ cileng dik zaw ding hi. Mual te eikiang hong pai kei leh ei ih pai ding hi. Mual in ei hong sim kei leh en mual ihsim ding hi. Mual tung kah cih pen mual sim cihna hi hi. Mual thu ih tel ciang in bang zah takin sang in bangzah tak in alauhuai mual ahiphial zong in ih khenuai ah hong om hilel hi.\nMualtung na tun ciang in suangtang sim in. Suangtang cih pen alian mahmah mual te ii laimal te ahi hi. Amel tuamtuam, agolna atuamtuam om hi. Suangtang khat tung ah kum tampi akisel thusim te om hi. Sangtang neu tampi tak akigawm ciangin mualpi hong piang ahi hi. Tua ahihman in mual na sim theih nading in suangtang te na sim theih masak kul hi.\nGammangtulak ah singkung sim in. Singkung cih pen leitung ah akizel penpen a eng laibupi ahi hi. Singkung na sim theih teh “khanna” thu na thei ding hi. Singkung ii khanzia, ateh avul zia cih na sim theih teh phulhzel selzel cih na thei ding hi. Tehngek, tehnai cih te na telteh singgah te ii limna na thei ding hi.\nPaak gei na tung ciang in paak thu sim in. Paak cih pen leitung ah apiang masa pen mel namkim laibu pi ahi hi. Paak te tampi na simteh paak te awging na za ding hi. Paak te ii thusim na thei ding hi. Paak ci te na mu ding hi. Asim ding mi om kei leh paak te bang hang palh zenzen ding ahia?\nTuipi gei ah tuipi sim in. Tuipi ii zaina in lungsim puakzia hong lak hi. Golna pen aneu tampi kigawmna hong lak hi. Tamna in atawm tampi kigawmna hong lak hi. Thukna in adai tampi kigawmna hong lak hi. Mong neih lohna in among nei teng akikaihkhopna hong lak hi. Tuipi na simtheih ciangin tuipi bang thuk in na zai thei ding hi.\nGun na tun ciang in gun sim in. Gun pen hoihtak na sim theih ciangin gun sung aa aluangluang te pen tui hilo in ‘setkan’(hun) ahihna na mu thei ding hi. Tui hai khat pen minute khat, tui phelkhai khat nai 1, tui lom khat pen ni khat hileh nisim aa aluang luang guntui te in ‘pusuakna vang’ nei kei tapeuh hen. Pusuakna vang na nei leh nang ii na nuntakna pen avalthong in luangkhia gai ding hi.\nMihing te pumtung ah amaitang sim in. Mi ih muh ciangin amaitang kimu masa hi. Ama gamtatzia na theih nop leh amaitang en masa in. Maitang pen lungsim tawlet khat ahihi. Maitang tung ah lungsim te kigelh hi. Mihing lungsim akikhel teh amaitang kikhel masa hi. Alungsim tawng pen amaitang tung ah kilang hi. Maitang cih pen mong aneilo tangthu khat ahi hi. Cikmah hun in akigen khin zolo tangthu ahihmah bangin cikmah hun in kisim khin zolo hi. Ahizong in amaitai khempeuh lungsim hoih hilo in lungsim hoih khempeuh zong maitai khin lo thei hi.\nVandum nuai ah vandum sim in. Nang gol na kisakna pen leitung ah sehnel cia bek hi. Leitung gol ih cih pen ni te lak ah sehnel cia bek hi. Ni gol ih cih pen vuklampi ih cih (milky way) sung ah sehnel cia bek hi. Vuklampi ih pen universe sung ah sehnel cia bek hi. Nang bang zah in gol kisa lai na hiam?\nMeiisan asuah ciangin meiisan sim in. Meiisan pen lamkhat pan en leng nitum hun cih lahna ahi hi. Adang khat in en leng nisuah hun cihna zong ahi hi. Meiisan ii hoihna pen meiisan hun laitak bek in kimu thei hi.\nAkah ih sim teh akiam ki thei hi. Agamla ih sim teh anai ki thei hi. Amai lam ih sim teh anunglam ki thei hi. Amanlang ih sim teh aziakai ki thei hi. Agik ih sim teh azang ki thei hi. Azai ih sim teh atoi kithei hi. Athukna ih sim teh adaina ki thei hi. Asahna ih sim teh apan ki thei hi. Agamtang te ih sim teh adaikhinkhian te ki thei hi. Ataktak te ih sim teh ataktak lo te ki thei hi.\nMelsiatna ih sim teh melhoihna ki thei hi. Guallelhna ih sim teh gualzawhna kithei hi. Zuau thu ih sim teh thudik ki thei hi. Gimna ih sim teh tawldamna ih thei hi. Golhgukna ih sim teh siangthona ki thei hi. Khuazing ih sim teh khuavak ki thei hi. Nitak ih sim teh zingsang ki thei hi. Phalbi ihsim teh khaal ki thei hi.\nTuipi ih sim teh liatna ih thei hi. Kigawmna ih sim teh thahatna ki thei hi. Muvanlai ih sim teh van ah sanglenna ki thei hi. Mei ih sim teh alumna kithei hi. Natna ih sim teh damna ki thei hi. Khanghamna ih sim teh khangno na ki thei hi. Sihna ih sim teh nuntakna ki thei hi. Lopa te sim teh thuakzawhna ki thei hi. Hun ih sim teh amanlang na ki thei hi. Supna ih sim teh amanphatna ki thei hi. Gam khat ih sim teh khantohna le kiamsukna ki thei hi. Leitung pianzia(nature) ih sim teh tha kingah hi.\nItna ih sim teh itna ki thei hi. Huatna ih sim teh huatna ki thei hi. Mihing te ih sim teh mihing te ki thei hi. Mihing te khat ih sim pen laibu khat sim tawh kibang hi. Thupitna, cihtakna te sim cih pen piano khat tung aa lampai tawh kibang in akalsuan sim in zaknop tak in ging hi. Zuau thu le cihtaklohna ih sim teh buanlak aa lampai tawh kibang in ih sikna khempeuh nin in buang bang hi.\nPasal te sim in. Numei te sim in. Numei cih pen pasal te aading leitung ah za vei asim zong in acimthak theih loh laibu hoih khat ahi hi. Pasal cih zong numei te aading in leitung ah za vei val asim zong in acimthak theih loh ding laibu hoih khat ahi hi. Hih laibu na tel dong in na sim zawh leh na nuntak sung in lungnopna tawh na kidim ding hi.\nLawm le gual neilo in khattang hihna pen na tel dong na sim leh cikmah in khattang na kisa nawn kei ding hi. Lungzinna pen atel dong in asim mi pen cikmah in lungzing nawnlo hi. Thuakna te hoihtak asim mi in thuak zo ding hi. Itna thu atel dong asim mi in itna khangsak semsem hi. Lungnopna asim mi in alungnuam zawkan lai ding hi.\nGuah meiikai nuai ah nitan ni ih sim ding hi. Nitak khua zing sungah vandum pi ih sim ding hi. Singteh nai te sung pan singteh ngek te ih sim ding hi. Sehnel gam sung pan oasis ih sim ding hi. Hih bang na hihleh mi maimai khat ii ngah zawh loh ngaihsutna na ngah ding hi.\nLeitung ah asim hak penpen in mihing te lungsim ahi hi. Tua ban ah nang mahmah zong na hi hi. Midang te na tel dong in na sim theih hang in nang le nang na tel dong in na kisim theih ding haksa hi. Mihing te nuntakna pen laisimna bek hilo in ei le ei zong ki simna ahi hi. Athupi pen in ei le ei kisim in ei le ei ih ki it ding ahi hi. Amau le amau a ki-it mi te bek in midang it thei in midang te manphatna zong mu thei uh hi. Peter Suumpi Source: www.duwenzhang.com\nPrevious: Khitui kisam lo hi ~ Peter Suumpi\nNext: Tedim han tuahvaiding kikupna kineiding\nVondeih Kep Ding – 13 (Pau Khan Kap)\nMalaysia, Cheras ah mikhat mawtaw sungah meikanglum ~ ZD\nDahna le Phawkna (Mawtaw in hong phutkhaksak)\nCiamnuih cimphawng ~ Zomi Post


timestamp: atn

url: =Sawltak Tangthu 17 | Siantongluan.net\nSawltak Tangthu 17\nSawltak Tangthu 17 |\nAmfipolis khua leh Apollonia khua nawkin amaute zin uh a, Jew mite kikhopna inn a omna Thesalonika khua a tung uh hi.\nA pai ngei zel mah bangin Paul zong kikhopna inn-ah pai a, Sabbath ni thum sung Lai Siangtho siksanin mite tawh thu kikum a,\nKhrih in sihna thuakin, sihna panin a thawhkik ding a kisam ahi hi, ci-in a laktel hi. Tu-a note kiangah kong pulak Khrih pen Lai Siangtho sunga kigen Khrih ahi hi, ci-in Paul in a gen hi.\nMi pawlkhat in a thugen uh man sa uh ahih manin Paul leh Silas pawlpih uh a, tua mah bangin Pasian a bia mi tampi tak leh uliante zi tampi mah in zong a pawlpih uh hi.\nTua bangin mi tampi in Paul thugen a up uh ciangin Jew mite thangpai uh a, kongzing lakah a vakvai migilo honkhat kaikhawmin a pawlmat uh hi. Khuasung khempeuh buaisak henhanin, mihonte lakah Paul leh Silas a kaihkhiat theihna dingun Jason inn a va simgawp uh hi.\nTua inn-ah Paul leh Silas a muhloh uh ciangin a innteekpa Jason leh midang pawlkhat kaikhia-in uliante kiangah paipih uh a, "Hih mite in mun khempeuhah buaina piangsak uh hi. Tu-in i khuasung hong tung uh a,\nJason in a inn-ah amaute tungsak hi. Amaute in gam khempeuh a uk Kumpipa thu palsat uh a, Jesuh kici kumpi dang khat om hi, ci-in gen uh hi," ci-in a awnggawp uh hi.\nHih thu a zak uh ciangin mihonte leh khuasung uliante heh mahmah uh a,\nJason leh a lawmte a kitatna ding uh sum a piaksak khit uh ciangin tua khuasung uliante in amaute a khah pan uh hi.\nTua zan ciangin thu um mite in Berea khua-ah Paul leh Silas a paisak uh hi. Tua khua a tun uh ciangin Jew mite kikhopna inn-ah a pai uh hi.\nThesalonika khuamite sangin Berea khuamite in mipi lungsim neizaw uh hi. Amaute in lawp mahmahna tawh Paul thugente ngai uh a, Paul thugente man taktak hiam ci-in a theihna dingun nisimin Lai Siangtho a sim uh hi.\nMi tampi in Pasian thu um a, tuate sungah a cithei Grik numei tampi leh Grik mi pasal tampi a kihel uh hi.\nBerea khua-ah zong Paul in Pasian thu a hilhna a zak uh ciangin Thesalonika khua panin Jew mite hong pai-in Berea khua-ah zong mite hong holhthawh gawp uh hi.\nTua ciangin thu um mite in tuipi gei-ah Paul paikhiatpih uh a, ahi zongin Silas leh Timoti pen Berea khua-ah a taam lai uh hi.\nTuipi gei-ah Paul a paipih thu um mite in Athen khua ciangdong a va zui uh hi. Athen khua panin Berea khua-ah hong ciahkik uh ciangin, Silas leh Timoti in a manlang theithei-in hong delh uh hen, ci-in Paul kam vaikhak thu a hong pua uh hi.\nPaul in Athen khua-ah Silas leh Timoti ngakin a om laitakin tua khuasungah milim a dimin a om lamtak mu ahih manin a lungsim ommawk theilo hi.\nTua ahih manin Pasian a bia Jew mite leh Gentail mite tawh kikhopna inn sungah thu kikupna nei uh a, mihon kikhopna munah hong pai mi khempeuh tawh zong nisimin a kikum uh hi.\nEpikura thu ngaihsutzia leh Stoik thu ngaihsutzia a um mite pawlkhat, Paul tawh thu kinial uh a, "Hih mi kipilsak thu mawk gengenpa in bang gennuam ahi hiam?" cihsan uh a, pawlkhat in, "Minam dangte pasian thu a gen tawh kibang hi," a ci uh hi. Paul in Jesuh thu leh a thawhkikna thu hilh ahih manin hih bangin a gen uh ahi hi.\nTua ahih manin amaute in Paul samin, Areopagas mualbo-ah paipih uh a, "Tu-a na gengen thuthakte ka theinuam uh hi.\nTu-a na gengen ka zak uh thu pawlkhatte, ko-a dingin a lamdangpi khat hi a, a thu a cingin ka theinuam uh hi," a ci uh hi.\n(Athen khuamite leh tua khua-a om gamdang mite in thu thak la thak ngaihsunin kikup ding simloh thudang ngaihsutin neilo uh hi.)\nTua ahih manin Paul zong kikhopna mun Areopagas a kici mualbo tungah dingin, "Athen khua mite aw, biakna a hahkat mahmah mite na hihna uh ka thei hi.\nNa khuasung uhah ka pai kawmin na biakna munte uh ka et ciangin, A Kitheilo Pasian-a ding, ci-in biakna tau tungah lai a kigelh nangawn ka mu hi. Tu laitakin kei hong pulak Pasian pen, theilo napi-in na biakbiak uh Pasian ahi hi.\nTua Pasian pen leitung buppi leh a tunga om khempeuh a piangsak Pasian hi a, van leh lei a uk Topa ahih manin mihingte lamsa biakinn sungah tenglo hi.\nAmah pen mi khempeuh tungah nuntakna leh na khempeuh a piapa ahih manin mihingte in ama-a dingin na khat peuhpeuh a sepsak ding a kisam ahi kei hi.\nMihing khat tung panin leitung minam khempeuh hong piangsakin, leitung khempeuhah a omsak hi. Amah in mihingte a piansakma pekin, mihingte nuntak tanvei ding leh a tenna ding uh mun a sehsa ahi hi.\nHih bangin a hihna pen mite in amah zongin a muhtheihna ding uh a deihna ahi hi. Ahi zongin eite kiang panin Pasian gamla om hetlo hi.\nMi khat in, Pasian hangin eite piangin, hingin i gamtang hi, ci-in gen a, note sung panin laphuah siampa khat in zong, Eite zong ama tate ihi hi, na na ci hi.\nEite pen Pasian tate ihih manin, mihing khutsiamte in bawlin a zep ngunte, khamte, suang milimte tawh a kibang dingin Pasian i ngaihsun kei ding hi.\nPasian in mihingte theihloh hun lai-a a gamtatnate uh phamawh a sakloh hangin, tu-in mun khempeuha om mi khempeuhte a gamtat siatna panun a kiheina dingun thu a hong pia khinzo hi.\nAmah in leitung mi khempeuh thu a mantakin ama teel mipa a hong khensakna ding ni a sehkhol khinzo hi. Tua a ngaihsutna a man taktak hi, ci-in mi khempeuh tungah a hong lahna dingin a teel mipa, sihna panin a hingkiksak zo hi," ci-in thu a hilh hi.\nSihna panin thawhkikna thu Paul in a gen a zak uh ciangin mi pawlkhat in zahpihbawl uh a, ahi zongin mi pawlkhat in, "Hih thu khatvei zakik nuam lai ung," a ci uh hi.\nTua ciangin tua kikhopna panin Paul a paikhia hi.\nMi pawlkhat in thu umin Paul pawlpih uh a, tuate lakah Areopagas mualbo-a thu vaihawm pawlsungah a kihel Dionisias, leh Damaris a kici numei khat, leh mi pawlkhat ahi uh hi.\nTedim Lai Siangtho / Laibu: Sawltak Tangthu 17


url: =Happy Mothers’ Day ~ Pau Tun Thang :: ZOMI DAILY\nposted on 15 August 2013 at 10:37 am Lomkholna: Article, Pautunthang, TuunlehZua\nKum 1872 in Boston, US ah Nute’ Ni zat ding Julia Ward Howe in ngaihsutna hong nei masa hi. Aman June 2 pen Nute Ni a zat dingin hoihsa hi. Ahizongin nute ni a phuan khia pen Ms. Ann Jarvis hi ci-in kiciamteh hi. America gam Webster, Taylor Country, West Virginia a teeng Mr.Granville Jarvis leh Mrs. Ann Marie Reeves te sung pan May 1,1864 in Ms. Ann Jarvis hong piang hi.\nUnau 11 pha uh a, kum 1 a phak laitak Grafton ah peem uh hi. Kum 1881 ciangin Augusta Female Academy (Mary Baldwin College), Staunton, Virginia ah laisin hi. A laisin a zawh khitciang kum 7 sung Grafton khua ah sangsia sem hi. A neu lai a kipan a nu it mahmah ahihmain a nu nasep te huh den hi. Ms. Ann Jarvis in kum 12 a phak a kipan a lungsim tawngah Nute Ni bawl ding lunggulhna nei khin hi. A nu in May 5,1905 kumin sih san hi. A nu sih khit ciangin Company ah nasep kawmin Nute itna lai (pamphlets) gelhin hawm khia zel hi.\nMay 5,1907 kum Nipi ni-in a nu sih zawh kumnih cin phawkna St. Andrews Methodist Episcopal Church, Philadelphia ah kibawl hi. Aman pawlpi upate tungah Nute tawh kisai thugenna ngen hi. A sisa nute phawkna in paakkang leh adam lai nute phawkna paaksa n mipi 500 tungah hawmkhia hi. Tua pan miten nute thupina hong thei siam zel uh hi.\nKum 1909 ciangin US gam state 45, Canada, Mexico, Hawaii leh Puerto Rica te ah kizeel hi. Kum 1910 ciangin US gambup ah zat dingin Congress ah ngetna pia hi. US kumpi tungah a ngetna om bangin, 1914 May 8, in US President Woodrow Wilson in kipsakna nei hi. Tua akipan leitunga gam thupi pen American ten kumsim in May kha nipi nihna “Nute’ Ni” in zang den hi.\nNU cih kammal limlim pen a deihhuai khat hi ding hi. Bang hang hiam cih leh a zatna te ngaihsun leeng thupi hi. Hih i teenna leitung mah mah zong ‘mother earth’ kici ngiat hi. I gam India bang zong ‘ mother India’ kici in zogam pen ‘tuunnu’ Zogam’ kici ngiat hi. Pianpih pau mah mah zong ‘mother tongue’ kici hi. Nu cih kammal a thupizia kitel mah mah hi.\nTate pen nute tawh tam omkhawm zaw uh ahihmanin pate sangin nute ngaizaw mai uh hi. Tua ahihmanin zong sam mun zaw uh hi. Naupang khat a kah ciangin zong ‘pa aw’ ci lo in ‘nu aw’ ci in a nu sam hi. I lungdam ciangin nu min ki lo in i dah ciangin zong nute min mah kilo kha zel hi. Papi te zong vai ciah a tun ciang un a kan masak pen uh nute mah hi. Naupangte kiangah “Na nu koiah om a hia?” ci masa pen uh hi.\nNute in tate a itna pen thupi lua ahih manin gensiam haksa mah mah hi. Mihing kam siamna tawh genkhit zawh ding hi lo hi. Mihing mit tawh ki mu thei bek panin nute itna kiteh thei lo hi. Nu ten tate a pian khiat nangin gimna naakpi takin hong thuak masa uh hi. A gil sung uah kha 10 hong paai uh hi. Khanglui ten naupaai te pen thaltang paai tawh genteh uh hi.\nHi takpi hi, kamsia le uh sihtheihna hi gige hi. Tate hong pian khit kha 6 val bang nuten a nawitui uh tawh vaak lai uh hi. Tate hong khanglian in nu’ thu manglo in nute peuh ki lungkham sak thei laideep hi. Nuten a tate a khialh ciangin tai hi, bet a kuul leh zong beng mai uh hi. Ahizongin hihte khempeuh pen a tate uh hoih ding a deih luat man uh ahi hi. A tom in a it man uh kici thei hi.\nNute pen tate adingin a masa pen sangsia ahi uh hi. Bang hang hiam cih leh taten school a lut ma pek nangawn pan in nute tung pan thu tampi thei uh hi. Nu ten a tate uh thuhilh in lamman ah kha uh hi. Nute pen innkuan sung a nuamsak thei ahi uh hi. Nu a om nawn lohna innkuan sung pen hawmsuah in lunglen huai hi. Innkuan sung zong nute pil in vaihawm siam leh a nuam hi lel mai hi.\nTua ahihmanin innkuan nuam a om theih nangin nuten mawhpuakna lianpi nei uh hi. Nute’ Ni hong tun ciangin nanu a nungta lai ahih leh hopih in lungdamko in. Na hih theih zah in pahtawi in lungdam sak in. Paak leh vanthak khatpeuh leisak hamtang in. Kamsiatna tawh na nu in hong sihsan khin ahih phial leh zong na nu hanah hawh in. Na nu han siangtho tak in zeem in. Tua hileh nute lungdam ding uh a, nute’ thupha kingah thei ding hi. Happy Mothers’ day! N.Pautunthang\nPrevious: Na Go Manphapen: Part II ~ Carey Suante\nNext: Pasal Pu Cin Sian Thang ~ Hau Za Cin


url: =Obama - tagah, Joe Biden - peemta: Murlen\nObama - tagah, Joe Biden - peemta:\nUS President te nih kipatna i et leh hih ciang a tung dingin uphuai hetlo kha ding hi. Ahi zongin US pen gam hoih, mun hoih ahihna hong musak semsem hi. I theihsa ciat banginBarack Obama pen a pa Kenya pan laisim dinga Hawaii ah a pai hi a, scholars ahi hi. Laisiam ahih manin Kenya pan kumpi huhna ngah in a laisimna ding sum leh pai kisiksak a, Hawaii ah pilna behlap dingin a pai hi a, Obama nu Dunham tawh Russian pau sinna classroom sungah kimu uh hi. A kiten uh ciangin ta nei a, Obama hong piang a, a sawtlo in Obama pa Harvard ah pilna behlap dingin a pai leuleu ciangin a zi in zui nawnlo in a kikhen uh ahi hi. Apa in Harvard ah pilna a behlap khit ciangin aprofessor\nsep zom dingin Kenya ah ciahkik a, a tapa khatvei bek veh kik hi, 1971 kumin. 1982 kum in apa in mawtaw tuahsia in sihsan hi. A nu in 1994 in numei lam tawh kisai cancer in sihsan hi. Obama a pi, a nunu kepna tawh a khangkhia ahi hi.\nVice President Joe Biden zong Nothern Ireland pan peemta hi a, a pu khang pan US a tung khin, Pensylvania ah teng uh hi. A pu in Pensylvania State Senate hi ngei hi.\nGeneral David Petraeus, Iraq kido sunga galsiampa leh zanni mah a President Obama in Afghanistan kidona ah makaipi Gen. McChrystal tawpsaka a zalaih dinga a koihkikpa pen zong a pianna pa Netherlands pan Japan gal sunga US ah pem ahi hi. Hih Gen. David pen a minthan mahmahna khat pen Iraq kido sunga galte a zo gawppa leh Saddam Hussein a zongkhia, a thalpuk a, tualgal a dai sakpa ahi hi. Gen. Petaeus pen US ah kizahtak lua mahmah ahih manin a pension ciang US President kidemna ah lut leh ngah ding hi ci uh hi. 2008 kuma SUPER BOWL acih uh kumsima US Football Final, US gambup kimawlna ah a thupi sim penpen 2 laka khat (a khatzaw pen NBA Final hi) ah zong Gen. Petraeus suangtang lawn dingin zang uh hi (to toss the coin). Tua pen US gammite kipahtawina sang penpen lakah khat ahi hi.\nJohn F. Kennedy, US President laklak pan khangno thazaang leh mitei, mipil leh kuhkal, dynamic, a sak penpen uh, US-Russia Nucleargal hanga Bay of Pigs ah a kimaingat laitak vua kumpi sempa zong pemta mah ahi hi. Kennedy te innkuan pen Western Ireland pan ahi uh hi. Irish Roman Catholic sungpan US President a ngah amah bek om lai hi. Ama President sep sungin leitunga Nuclear galvan zatna nai penpen tuak kha hi (Bay of Pigs ah Russia tawh kimaingat in).\nUS ah mi minthangte i et ciangin a tamzaw Irish na hi uh hi. Ka zinlai in lawmte khat zong mikangte in Asian ahih thei gegu napi simmawh nuam, engho nuam ahi tam maw, "Nang Asia pan na hiam?" ci den se uh hi. Amah zong cimtaak pianta hi ding hiven, "Kei Irish ka hi" acih leh tua zawh khatvei zong dong nawn lo uh hi. Asian pan pemta cih pen US te in thupi sim khollo ahi tam maw. Ahi zongin a kidal dan siam leng piang lel hih tuaks.\nBill Clinton huna Vice President Al Gore pen Jews te hi a, Israel; Senator minthang Joe Liberman acihpa uh zong Jews te hi. California Governor Arnold Shwarzenegar zong Austria mi hi in, Obama zawh ciang US President hi dinga a lamet uh Bobby Jindal zong India mi ahi hi.\nTua manin US pen pemta, tagah, a zawng, a hau, a lian a neu -- kuamah peuh milian milal suah theihna ahi hi. A haute bek kipimuh, a haute bek in hauhden na ding vaihawm, a zawngte sikcipna ding policy nei cih bang hilo in mi khempeuh suakta taka a "sunmang" (American Dream) uh a delh theihna gam uh ahi hi. Tua manin English, German, Scotch-Irish sisan kihel Microsoft Corporation neipa Bill Gates zong college degree neilopi a leitung mihaupen hong suahtheih.\nZomi te zong tua gam a tung omta i hih manin tu zawh kum 50, kum 100 sungin leitung mi minthang bangzah hiam hong pian ding lamen ni. Martin Luther King Jr. cih bangin, "free at last, free at last, free at last..." I sunmang delh thei dingin hong khakcip om nawn hetlo gam a tung Zomi te ihita hi. I vekpi in tua bang gam i tun theihna dingin hanciam lai ni. Tua bang gam pen US bek ahih lohna dingin zong hanciam huai hi. Tagah i hi a, pemta i hi a, a zang ah i teeng a, a phei ah i teeng a, sim mi ihi a, mal mi ihi zongin eima mihing lunglutna ciat kikhaktansak lo a i zop theihna dingin hanciam ni.\nwww.hauzacin. blogspot. com


url: =Chin/Zomi te leh Australia Citizenship vai Update :: ZOMI DAILY\nposted on 25 September 2019 at 9:07 pm Lomkholna: Australia, News, Zomi\nTulai tak Australia Citizenship vai pen, Citizenship a phi khin leh processing pen Chin/ Zomi te ki tam mah mah cih pen ii theih sa hi. A hang in , Citizenship zum pan in, a tam zaw Lai hong khak kik aa, tua lai pen, Birth Certificate, Matpungtin , inn kuan lai cih te hong ngen ci hi. Tua lai a ngah khempeuh pen, State tuamtuam hi ta leh , a lai ki bang gai ci hi. Tua in Citizenship vai tampi hong nawng kai sak hi. Bang hang hiam cih leh, Pawl khat te in Kawlgam pan in Matpungtin, Birth Certificate , inn kuan lai te vai khak in, (UN ah ii interview na tawh ki leh bulh lian )tua tawh Zum ah va pia uh ci ta zen hi.\nTua hang in Australia kumpi in, ong um nawn lo uh a hih man in, tu lai tak Chin/ Zomi te sung pan Gammi a suak nuam 90% bang pen khawl cip( Pending) ci hi. Tu kum sung in, hih vai tawh ki sai Australia kum pi in, Chin State ah a kan ding in, mi pai sak ci hi. Tua mi a pai sak te hong tung kik khin aa, Tu lai tak Chin State din mun, Ni dang lai leh UN ( Refugee) vai va kan pha mahmah ci hi. Tua a hih man in, Chin/ Zomi Australia Citizen ngah nai lo khem peuh , interview kik thei ding ki lam en ci hi.\nTua a hih man in Citizenship ngah nai lo a hih kei leh, a zenzen in lai hong tung kik a hih kei leh, interview lut kik kha cih te pawl a hih leh hoih tak aa gen theih ding thupi ding hi.\n1. Birth Certificate neih loh na a hang , Ni dang hun lai pen Chin state ah Nau suah na ciap teh na ( Record cih bang nei zo lo hi ung. Nau suah ciang zong , Nurse a hih kei leh Midwife ( ဝမ္းဆဲြ) cih te tawh zong suak zo lo in, inn ah a hi ci pi in nau suak ung. Kumpi in zong hong pan pih lo, record hong la se lo hi cih ding a hihi.\n2. 2015 kum Cencus aa ki pan Khua leh tui ah a om lo khem peuh pen, Matpungtin, Inn kuan lai cih te hong phiat mang ta uh aa, bang mah record om thei nawn lo hi , cih ii gen theih ding thupi ci hi.\nHih Citizenship vai tawh ki sai in, Chin Community te in, MP Micheal Sukkar tawh ki mu khin uh aa, Chin State pan a pai khia te ii din mun va gen thei uh ci hi. MP Micheal Sukkar in a gen na ah, hih vai pen Chin/ Zomi bup vai a hih man in, State tuam tuam pan Community te bek tawh ki ngah lo ding aa, Gam bup level in hong gen khia un , cih vai khak ci hi.\nTua bek hi lo, Chin / Zomi sung pan, Citizen ngah bang zah, a ngah nai lo bang zah, Na sem aa, Kumpi te tung ah Tax a pia bang zah, Tax pia lo aa, Centrelink a ngah bang zah, Citizenshin phi khin in, Letmat a ngah nai lo bang zah cih te hong puak un cih vai khak ci hi. Tua bek hi lo in, Home Affairs Minister Peter Button tawh appointment bawl sak aa, Mai kha sung in , Australia Chin Council leh Chin Human Rights te ki pawl in, Home Affairs Minister Peter Button tawh Melbourne ah ki mu ding gel na om cih thu WMCC President tung pan thu thak ki za hi.\nNote: Mi te a hih leh Gam bup level in ki pawl sawm uh aa, ei bel vai sah lai mahmah hang ei guai… Tua bek hi lo, Nung kum in zong UN vai pen 2019 kum December kha a bei ding pen, Malaysia om ZAM, CRC, ACR cih te leh Chin Human Rights te ki pawl khawm in, a pan khop na hang un, tu in UN vai hong hing kik suak hi. Mi pawl khat te gen na ah Dr Sa Sa in zong England Kumpi tung ah nget na nei cih thu zong ki za hi. ZomimediaAus\nPrevious: Tate pattah ziading ~ Rev. Ngem Khawm Niang\nNext: Pheisam siam abang Nauru tuikhulh gam ~ Zam Thuam


url: =“LAWH CINNA DING “KONG” KI HONG – FGA Tulsa\n“LAWH CINNA DING “KONG” KI HONG\nSia Zam Khat Kham\nBanghang hiam cih leh kei adingin lawhcin nading kong lianpi khat hong kihon zo hi. Ahi zongin kei hong langpan tampi a om hi. I Corinthians 16:9\nI nuntakna ah lawhcinna leh Pasian ading i kizat theih nadingin kong a kihon hun om mahmah hi. Mi tampite in tua banga kong kihongte mu thei lo-in haksatna vive-in ngaihsun thei uh hi. Tua bangin kong banga kihong hun hoih leh lampite i muh theih ding thupi mahmah hi.\nAhi zongin kong a kihon sim-in langpanna zong om thei den mahmah hi, cih i mangngilh khak loh ding thupi hi. Hun hoih hun pha khat i ngah simin haksatna tawh kizui khawm thei den-a, haksatna i cihte khempeuh ah lawhcin theih nading kong kihong zong om thei den gige hi. I muh theih loh manin thupha tampi kitaan lawh a, Topa’ hong laptoh ding i khahsuah hun zong om tham hi. Pasian’ zat theih ding mi tampite tua banga kizang kha lo tam mahmah ding hi. Pasian’ sapna zong za uh, a kisapna zong mu-in, pai zong pai nuam takpi uh a, kong kihong zong mu takpi uh hi; ahi zongin lungkiat nading thu tuamtuam, langpanna tuamtuam hong om ciangin lawhcin nading leh Pasian’ zat theih nading a kong kihongte sangin haksatna leh langpannate bulphuh zaw kha uh ahih manin a kipiakkhiat nopna uh hong bei-a nasem taktak mi suak nawn lo uh hi.\nKum thak tawh kizom-in i lungngaih ding “kong kihong” tampi om hi. A beisa kum pen a nuam-a a nuam kei zongin a bei hi ta a, i mai ah kum thak in hong ngak gige hi. A beisa hun peuhmah kila kik thei het lo ahih manin a beisa thute hangin khuisasa nawn lo-in a beisate a beisa banga i nusiat theih ding zong thupi mahmah ding hi (Phil. 3:13). I mai a om “Kum Thak” pen i lawhcin nadinga hong kihon thak “kong” banga i ngaihsut ding kong hanthawn nuam hi.\nBang “kongte” hong kihon ahi hiam? Hong kihon kongte’ lakah, Pasian tawh kikholhna ah nopsak zawkna “kong” zong kihel hi, ci-in ngaihsun ni. Thu um lo mi khat adingin thupi khol lo kha ding hi; ahi zongin thu um mi khat adingin Pasian tawh kikholhna sanga thupi zaw om lo hi. Ni sim-in Laisiangtho sim-in thungen-a i nuntak ding kisam hi. Pasian tawh a tawntunga i kiho ding, i kikholh ding thupi lua mahmah hi. Kong hong kihon ahih manin lut pah ni. Khahsuah kei ni. A beisa kumte sangin Pasian tawh kinai zaw-a i nuntak ding kisin ni.\nTua ban-ah, Pasian’ ading kizat theihna kong zong hong kihon hi, cih i phawk ding thupi mahmah hi. I leitung nite a bei kuan ciangin i nuntakna en kik-in Pasian ading a kizang thei ding pipi i kizat khak loh khawng peuh i kisik khak ding dahhuai mahmah ding hi. I Topa kianga i tut theih ding mi tampite’ tung ah hotkhiatna thu gen het lo a leitung nate buaipih-in leitung thu leh nopsakna zongin i thapaih khak ding dahhuai ka sa mahmah hi. Tu laitaka thupi i sak mahmah nate Pasian’ gam i tun hun ciangin thupi het lo ding ahih manin tua hun cianga i muhzia ding bangin tu laitak mahmah-a i muh theih ding kisin ni.\nNa khempeuh a sia lam vive-a mu mite in lawhcin theih nading hun hoih khempeuh ah haksatna vive mu uh a, a hoihlam vive-a mu mite in haksatna kawm kal ah lawhcin nading hun hoih mu thei uh hi cih thu kigenna “A pessimist is one who sees a difficulty in every opportunit; whereas an optimist sees an opportunity in every difficulty” cih kammal hoih khat na za ngei kha ding hi. Tu kum—2013 kum—peuhmah haksatna veive i muh kum hi lo-in hun hoih hun pha (opportunity) vive i muh kum hi sak ni, ci-in kong hanthawn hi. Pasian in thupha hong pia-in hong zang tek hen!\n(Tedim EBC pawlpi khangnote’ khasim laihawm EBY Newsletter, January, 2013 adinga ka gelh hi. ZKK)\n← NA PAWLPI UH A DAM HIAM?\nAHONG KIPIA LETSONG TENG PANA LIAN PEN →\n3 weeks ago1918 0\n4 weeks ago1262 0\n4 weeks ago1493 0\n1 month ago33413 0\n1 month ago1342 0\n1 month ago1723 0\n2 months ago1854 0\n2 months ago1352 0


url: =ZNC in Nipidaw ah Register Kisiau - TUNGZANG NEWS\nZNC in Nipidaw ah Register Kisiau\n7 March 2012 nitak mawtaw tawh Zangkong pan kana ding khia thei hi. Pasian hehpihna tawh cidam tak in 8 March 2012 tuni in Nipidaw ah Zomi National Congress Party phuan nuamte cih thulu tawh Zomi 17 suaikai in register ngetna ki pia thei hi. Tuzawh ni 30 sungin Election Commission in phalna ong piak uh leh EC member, Party dialkhai cihte, ngimna tupna cihte puak kik ding ci uhi.\nZangkong-Nipidaw kikal motor sap bel tam beilo hita leh, bus gate pan a sung zumpi dong pen motor cycle tawh nai lang kipai in kigim bilbel hi. Sum beina nengneng zong tam mahmah\nhi. Zin tunna ding zinbuk tawm man omlo in, a om sunsunte lah Kyats tul 30 pan atung siah vive dan na hi mawk ahimanin zangiak nawnlo in Zangkong lam ah nitak ciah kik pah hong kul mawk hi.\nTua ahimanin ei mailam maban masa ding pen, dialkhai (flag) ding, ngimna/ kalsuan zia ding, sepding teng cihte pawl akim in puak dingin mi nih in khat vei pai kik kul lai ding hi.\nTua tawh kiton in EC member ding kuateng cih zong puak ding na hi hi. Vai tam sak mahmah uhi. A sawt lo in Kawlpi ah EC vai meeting khat neih kul ding, HQ koi ah koih ding cih/party lutna form/card, dialkhai cihte ni 30 sungin hong ki sam pah hi. Party lut mi 2000- sazian lak ding cih zong thukhun tawh kizui in hong kisam hi. ZNC lampan zong ngaihsutna, gelna tampi akineih hangin, mimal kim in zong Democracy tawh kituak ahi zongin, Zomi ngeina dan ahi zongin api cing pen atang zai pen, abucing pen Minam Party in kumkhua sawt in i kalsuan theihna dingin kisam sakna te, ngaihsutna akipan, hoih nasakte uh, nong kuppih genpih ding uh zong aki zawn pah ihi hi.\nZogam le Zomi ading ahi zongin Kawlgam ah Belpawl Gam taktak ngah kik nading in akisapnate ah mimal, thatang, pilna, sum le pai sitlo in ei omna tek pan khut kilen in mapang khawm ni cih sanggam ulenau akua mapeuh kong zawn uhi.\n1. *Lel dih aw Kap lel dih lai zang aw, pian gam lei leh ka Zo damtui aw,\nkeizong, keizong lel nuam lai veng ee;*\n2. *Keizong, keizong leel nuam lai ing, Panlong apat Taungyi ah, UNO dong\nleel to laivang ee.*\n1. *Tang kahenkol thangta zawm aw, Zolun Alsi thang zawm aw;*\n2. *Zolun Alsi tu bang asuan thangvan phesak kei hing ee.*\n1. *Sin thu a pha ngai ing aw e, tong dam a nem a ngai ing ee;*\n2. *Sin thupha leh I Zogam kuam ka ngaih man a tul hi’ing ee.*


url: =Hakaliah tapa Nehemiah thugen hih bang ahi hi. A kum sawmnihna Khislev kha sungin kumpi khuapi Susa-ah ka omlaitakin,\nka sanggampa Hanani leh midang pawlkhat Judah gam panin hong tung uh hi. Tua ciangin keimah in Jerusalem khua thu leh sala matna panin a suakta ahi a omsuak Judah mite thu tawh kisai amaute kiangah ka dong hi.\nSalsuahna panin a suakta, tua gama omsuakte in haksatna lianpi leh maizumna a ngahna uh, leh Jerusalem kulh kicimin kulhkongpite mei in a kattumna thu a hong gen uh hi.\nHih thu ka zak ciangin tusukin ka kap niloh a, ni tampi sung an tangin, vantung Pasian kiangah thu ka ngen hi.\nKa thungetna-ah, "Aw vantung Pasian, Topa}, nang hong itin na thupiakna a zuite tungah thuciamna limtakin a zui, a lian a kihtakhuai Pasian aw,\nIsrael mi ahi na nasemte tangin sun leh zanin kong thunget nilohna a ngai dingin na bil hong ngat in la, na mit hong hak in. Nangma tungah ko Israel mite ka khialhna uh, keimah leh ka pu ka pate zong ka khialhna uh ahi ka mawhnate uh kong pulak uh hi.\nNangma tungah kong khialkhin uh a, na nasempa Moses tungah na piak ahi thupiaknate, thukhamte, leh ngeina kipte ka zui kei uh hi.\nNa nasem Moses tungah, Na cihtak kei uh leh minam dangte lakah kong thehthang ding hi.\nAhi zongin kei kiangah hong ciahkikin ka thupiaknate zui-in na sep uh leh leimong dongah a kithehthangsa na mite uh kaikhawmin keima min omna dingin ka teelnasa munah amaute ka ciahpih ding hi, ci-a na thugen hong phawkkik in.\nTopa aw, amaute pen na vangliatna leh a thahat na khut tawh na hotkhiatsa na nasemte leh nangma mite ahi uh hi.\nKeima hong thungetna leh nangma min a zahtak nuam na nasemte thungetna na bil hong ngat in. Tu-in kei tungah mavanna hong pia in la, kei tungah hih kumpipa hong migitna ding lungsim hong guan in," ka ci hi. Tua hun laitakin kei pen kumpipa an a piapa ka hi hi.


url: =India ah pasalno khat akivui dingin hanlam azuat laitak khua phawkkik ~ ZD :: ZOMI DAILY\nposted on 21 February 2017 at 4:09 pm Lomkholna: India, News, Sawltak, World\nIndia, Karnataka State sungah pasalno hanah aki vuidingin aki paipih laitak, silo in khuaphawkkik ahih manin zato ah ki nawhtaipih mahmah cih Times of India pan kiza hi. Managundi Village ah thupiang hi a, hih pasalno pen kum 17 aphakhin khat ahihi.\nAmin pen Kumar Marewad kici a, abeisa khakhat hunlai in ui in pet cihi. Nungkal in aci sagawp ahih manin, Dharwad Hospital ah zato lumding in kipuak hi. Zato ah noptuamlo in suksemsem ahih man nakzolo a, anaktheih nadingin Ventilator settawh ki naksak hi.\nApet ui pen ui vakvai “Stray Dog” akici te khat hisawnsawn hi. Siavuan te’nzong bawlzawh ngapnawnlo in, hih anatna Ventilator setpen lakhialeng anuntakna beitading hi ci’n genkhia hi. Ui petna panin agu teng apumpi bupah kizelmangta ahih manin, zato ah hihbangin koihnuamlai maw, ciahpih maiding cih Doctors te’n dongtamawk uhhi.\nA innkuanpih te’nzong Doctors te’n aki ngapnawnlo himawk ahihciang ci’n anunung ah innlam ciahpihding khentat uhhi.\nInn ah akikep laitak in tua pasalno pen apumpi tangnawnlo, zong naknawnlo ahih manin a innkuanpih te’n asita hipetmah ci’n ameltheih tanau tengin aluang vuiding vaihawm uhhi.\nKhuapihteng inzong hih pasalno vuiding vaihawmpih uh a, ama adingin anunungpen thungetna neihsakding in kithawi uhhi. Hanlam zuanin apaikhiat zawhuh innpan Kilometer 2 khawng atunkhitdeuh uhciangin tua avui bawlsawm uh pasalno pen amit hak cimawk hi.\nTuapan in akhut leh akhe tezong hongtangkik in, hong nakkik cihi. Tuaciang in Gokul Road aom Hospital khatah amanlangin taipihuh cihi.\nDr. Mahesh Neelakhantannavar kicipa ii genna ah tua pasalnopa pen uipetna hangin Meningoencephalitis akici Infection ngahkha hiding hi ci’n genkhia hi.\nPasalno ii anuleh apa tepen nisim in ak bangin muhtawm nektawm in aneite uh hi a, annek tuidawn hamsatna hangmahtawh atapa uhzong Class IX panin khawlin innkuan adingin na asemkhat cihi. Construction nasep semin innkuansung avakkhat ahihi.\nAma tunga asanggampa zong apumpi cidamlo, “Physically Challenged” khat hisawnsawn ahih manin, hih atapa uh zatui kibawlnading kakisam mahmah uhhi ci’n anu apa te’n genkhia uhhi. Huhzawhna aomloh hangin lung nop hetkei mawk ei. ZD Sawltak #zomidaily\nPrevious: Kawlgamsung meileng puahnading Germany pan US$5.3 million leitawisawm ~ ZD\nNext: Chin State, Mindat vanzuakna Market pen Reserve Fund tawh ki lamkikding ~ ZD


url: =Bang bangci ngaihsut ~ Tdkhen :: ZOMI DAILY\nposted on 21 December 2017 at 3:01 pm Lomkholna: News, Tdkhen\n1. Nute pate’ thumang a nahlawh pek hi, kici hi. Tua mah bangin, “Nute pate thumang a nahlawh kek hi” cih zong om thei hi. Tuate in, “Tate’ mailam ding a khual’sak lo nu leh pa a nei kha-te.\n2. Mikhat in nasem cialin a khasumin a pia hi. Khacin ciangin tua nasempa sum thoh dingin a paileh, “Na khasum hong kithoh khin veh ee” na cihsan ziau hi. A ban gen ding a om lai tam!\n3. Mikhat in vanzuakte’ kiang khatah, “Hih ka van na zuaksak ve” ci-in a ap hi. Tua van a khotkhit a sawt lo-in a sum a kila hi. A sawtlo mahin vankoihpa in a sum hong la in, “Sum hong lakhin hilo na hiam?” a cihsan hi. A ban gen ding a om lai tam?\n4. Vanzuak mi nih a tukhawm uh hi. Khat in, Ka dailen suak, ka van na etsak in” ci-in a paikhia hi.\nTua kalin a lawmpa’ van zong na ki-en sem ahihmanin, na buai-a, dailengpa’ van a mang hi. Tua thu kua’ tungah om ding hiam?\n5. Sumbawl mi nih kikhawl hi. Khatpa pen ciahbaih nuam ahihmanin a vante niam nono in a zuak hi. Tua manin a lawmpa in vankhot ngeina in khawng zo nawn lo hi. Tuate nih kikalah gennop a om lai ding hiam?\n6. Nupa khat a om hi. A pasal in a zi itlua mahmah ahihmanin, hi a sak mellohte dongin paupih sese lo-in athuakthuak hi. A zi in zong a pasal na itlua sem ahihmanin, hi a sak lohte dong mahin phunphun se lo-in a thuakthuak hi. Hih nupa kalah leptuah ngai a om ding hiam?\n7. Nu leh pa’ thu a mang tuaktuak pasalno nih luivak dingin a paikhia uh hi. Sun an nek hun ciangin a anphelte uh hong lui uh a, khatpa in kisuang hetlo-in a duhduh a teng ziahziah hi. A lawmpa leuleu in a anglam panin a banbanin a sawk hi. A nih-un a hiding mahin om thei lel uh hi. Hih naupangte-gel kikal thu pen a hithei den ding mah ahiam?\n8. Nasep nei tuaktuak nupa nih in naukem ding nungakno khat tuak a cial uh hi. Khatte pen a naukepte gawng semsemin, a kemnu a thau semsem hi. Khatte leuleu a naukepte thau semsemin a kemnu a gawng semsem hi. A thaman uh a piak ding ciangin tua nupa nihte kikum uh hi. Naukem a thau semsemnu a thaman zahlang bek pia uh a, naukem a gawng semsemnu’ tungah a behlapna uh hi. Hih thukhen dan na koici ngaihsut hiam?\n9. A ki-it mahmah unau khat a om hi. A u pen a tha nem hi. A nau pen a thahat hi. A u in ama’ thanemna tawh kizui-in nahoih sep ding thei taleh a vaihawm ngam kei hi. A nau leuleu in a u muang lua ahihmanin, na dang a vaihawm ngei kei hi. Tua unaute dik thei mahmah napi-in a khangto thei kei uh hi. Bang kisam hiding hiam?\n10. Khuano nih kizomah sangsia khattuak a om hi. Khuakhat sia pa in laivuan ciangin a onglo pipi ong sak lel ahihmanin, sangnaupangte lungdamin, a nu a pate uh zong a lungdam hi. Khuakhat siapa leuleu pen a ongte ong, a onglote a kia mahin hih ahihmanin lungdamna om lo hi. Hih sangsiate-gel no’khua-ah koi pen na deih zaw uh a! Tdkhen\nPrevious: Malaysia, Ipoh ah Myanmar gammite kitawngin khatpa temtawh kidawtlum, 1 liam\nNext: Malaysia gambup ah inn asangpen dawl 106 aphading khat maikum sungah kizoding\nTrump in Head of Pentagon James Mattis adeihna thu pulak ~ TK Lian


url: =Revolutionary Evolution of an Untold Legacy: Zolia: Plots and Plans or Pots and Plates?\nZolia: Plots and Plans or Pots and Plates?\nZomite’ ngaihsutna ah “Numei” cih kammal ii nung ah bang teng om a tua zui in bang teng ngaihsutna nei uh ahiam?\n“Ka naungek uh numei peuh hi” cih maw “Numei hi mawk ven” cih maw “Numei ci mawk leng…” cih ngaihsutna i ngei kha ngei hiam? Tanu nei kahih man in “sang kah ding, pilna zong a sang kei zong Pasal muh zawh na ciang ding khat sin sak ding… hong khang lian in ahun hong tun ciang Pasal nei in, a sin pilna a teek te a ding, midangte' ading ahih manin sum tampi bei leh leiba thaang ba liang in hanciam pih kul kei etc...” cih bang ngaihsutna in na lung hong phawng kha ngei hiam? Ta numeite bel a pasalte’ a ding uh hi lel e, sum tampi bei in, suplawh, bailawh , gamdang ah pilna sin sak takpi ding maw…” cih bang ngaihsutna in na lungsim hong nawnkai sak kha ngei hiam?\nIh nisim nuntakna ah Zomi numei khat i mun koitak hi i ci ham? Bang cia zai a, bang tan sang hi ici hiam? Zomi numei khat ahih leh pilna ahih kei leh siamna (kivakna) khat peuh ahih kei leh a nih in thei ding, Pasal nei ding (nu leh pa’ vangik hong dawn suak pah), tu leh ta nei ding, zi hoih, nu hoih hi ding cih ciang bek na ngaihsun kha hiam? Zomi numei khat I nisim omna munkip pen- an huanna (kitchen), kuang sawpna bel tau kiim, puan sawpna bui buk leh inn nung lam cih ih ngaihsutna ah hong suak din den ngei hiam?\nA leh lam in en kik leng anhuana anbuk, belt au, kuang sawpna mun leh puan sawpna mun pen Pasalte’ a ding hi masalo cih ngaihsutna na nei kha ngei hiam? Nu hoih khat I thupitna, akisapna leh a ma sep theih nate a thei khat in “tanu,” “numei,” “Zolia” khat I thupitna tam tel pen ding hi. Zi hoih zi thupi, zi kician a deihlo kua om ding ahi hiam? Paunak Lai Siangtho sung ah “zi hoh in suang manpha sang in manpha zaw a, zi hoih muh ding hamsa hi…” acih mahbang in numei khat in man, thupitna pen sum leh paai, suangmanpha tawh kiteh theilo hi.\nTangval khempeuh in “zi hoih” deih in, naupang khempeuh in “nu hoih” kisam ahih leh tua te hong piang theih na ding khaici bang a hong khang toto ding “tanu” “tanumei no” ih neih theih nading in i Zoliate nuntakna bang zah tak in “thupi” a “manpha” ahi hiam cih ih phawk kim ciat ding thupi hi.\n“Zi hoih” na ngah theih na ding in “tanu hoih” ana om masak phot kul a (na sung/ na pute kiang pan), “nu hoih” hong om theih nading in “zi hoih” a om masak kul hi. Tua hi leh a piangsa “numei” (zi, nungak, tanu) te in bang zah in manpha in thupi hiam cih hong phawk sak hi. Tua a hih leh nikhat ni ciang in “Zolia hoih, zi hoih, nu hoih, mo hoih, teek hoih leh pi hoih” a suak ding tu laitak a ih tanu (neih lai ding te) ii nisim nuntakna, kampau, luheek, zia leh tong in bang zah in manpha a, thupi hiam cih hong kilang sak pha pha hi. Tua ahih leh Zoliate zi hoih, nu hoih suak ding ciang bek mah tawh lungkim takpi ding ihiam?\nZoliate’ mun koiciang hi na ci hiam? Nang leh nang e, koi mun ah na kikoih hiam?\nLai gelh gelh zeel khat in “a modern girl is more interested in plots and plans than pots and plates” naci hi. Ih khawhsa leh ih vulhsa a khamlo ngei, singpua, tuitawi, singtom (sing ek') in i nisim nuntakna nuam a sa khop, a buai khop Zogam lei tang pan a piang Zolite e leh? Khuapi sung leh gamdang pan a khangkhia Zolite e… Ih tunna sang lua in ih nuai lam ih muzo nawnkei kha hiam, ih dinna mun niamlua in a tunglam (saang lam) ih mu kha zo kei hiam? Ih kipat khiat masakna mun mahmah tual niam lua ahih man in sep theih, ih tun zawh ding pilna leh siamna khat ih tuum (geel) ngam loh khong a om kha hiam?\nZomi-te pen mualtungmi nam khat hong kicih zah khat in a sangpen na mun ah a omte (Kawlgam, Vaigam ah ih om zong in), khuapi sung ah om leng zong inn sangpennate mah ah a tengte hilo ihi hiam? Ih pian khiatna mun, ih kipatna mun ih khangkhiatna mun pen niam peuhmahlo hi. A sang lua na hizaw gige hi. Huih siangtho, mualdawn tung pan a tuaksuk minam te ihi hi.\nIh kipatna mun niam ci in lungneu in om kha het ken! Khuapi sung ah ih om leh zong mite sang a sangzawkna mun ah a tengte ihi hi. Ih pu leh pate’ gam lei ah zong khuapite sang a sangzaw, huih vot, huih namtui a tampenna mun, vasa, gampa, singkungte nopsakna mun Zogam suan leh khakte Zomi lia paalte ihi hi.\nIh omna mun, ih kipat khiatna mun sang mahmah napi ih lungsim neusak in, lungsim niam in lungkia in o mom lai mawk ding ihi hiam? Zolia khat ihih nak leh “umm leh beel" te ban ah “plots” and “plans” a suai suai dingte, minam nu, minam makai, gamnu, gam makai dingte hi mawk lo ihi hiam!\n“Zolia aw, Zomi in nang hong deih hi.\nZomi aw, Zogam in nang hong ngak hi.\nZolia aw, na kha lum nuai ah Zomi leh Zogam hu inla…\nKhangthak Zomi-te in Zogam Tunnu nang mah hong ngak lah hi!\nZogam leh Zomi khangtoh nading vangliatna nang tungah om hi Zolia aw!\nZomite nuntakna, pilna leh simna khantoh nading nangma geelsiam thiehna tung ah kinga hi.\nZomi leh Zogam bek thamlo, leitung bup ahu ding, leitungbup nuntakna khuavaak a pia dingin hun leh nite in Zolia nang mah hong kisam hi!”\nZolia (Lakam): Zomi Lia Paal, Zomi U Lian, Naupang\nPosted by Taang Sianpu at 2:11 AM\nLabels: lia zomi women, taang, zolia, zomi, zomi girl, zomi leaders


url: =Kawlgam buaina ~ T. Sawmlian :: ZOMI DAILY\nKawlgam buaina ~ T. Sawmlian\nposted on 26 February 2022 at 2:48 pm Lomkholna: News, Politics, Sawmlian\nFebruary 1 pana ukna buluakna tawh kisai, ngaihsutdan, deihdan leh kalsuandan kibang lo bek tham loin, gal le sa bang liang a kihuatna uang semsem hi. A bei pah kei leh gamdang, midangte sum het lo ding hi.\nA buaihuai mahmah bel, Kawlgam kiim a gamdangte lakah nak takpi a galkapte a langpan a omloh ahi hi. Galkap lama pang leh galkapte a huh nuam hizawsop uh ahih manin vaisahsak mahmah hi. China in lah gum, Pakistan bangin galvan bang pia, India bang galtaite nangawn zin hoih taka do ngam lo, Thailand bangin gamgi a galvan lut ding a phalloh thu uh leh suah…\nKawlte in lamet bangin galkapte do lo uh ahih manin ahi ding bang lo, ci lehang kikhial lo ding hi. Kawlte mah, division teng mah pan hong mapan taktak kei uh leh, state a minamdang, a tawmzawte in nakpi-in a hanciam hangin kilamdang luatna bangmah tun lo kha ding hi.\nKhangtoh ding lunggulhna vive tawh a hamciam nuam kipawlna hong tam bilbel hi (mimal adingin a phattuampih mahmah khin zong om leh kilawm!). Kalsuan dan enen lehang, paulap lompi nih – Kawlgam ading a masak leh Zomi ading a masak, ci-in khen lehang zong kikhial lo ding hi. Paulap ding lah hoih ahih manin ‘supporters’ zong hau tuak kisa, sum zong mu lel, zong kimuang lelin, kipumkhat ding bel gamla mai leh kilawm hi. Political party base a kalsuan dana hong om bang ciangin bel, ‘lawmlawm liang aw maw’ kici mai hi. Minam vai leh gamvai pen pilitical party khat pansana sep ding hi zenzen lo hi.\nTulaitak i buaina pen galkapte kap ngam leh kap ngamloh thu hi a, tua mah liansakin, kimawhsakna thu tawh kizom pahpah hi. A tunga i gensa bangin, kawlte kalsuandan en kawma kalsuan mah kisam ding hi. Galvan leh siamna zong nakpi taka kaihkhop, kisin kul lai hi. Tahan, Tamu, Paletwa, Thantlang etc. in nakpi takin do uh a, galkapte in buakhuan pah lianlian hi. Hoih mah hi, i ci diam, pilvang zo lo, i cizaw diam? A dote a si ahi zongin thutuamin koih lehang, khua pawlkhat bang a khuabup a lal, kuamah om ngamlohna khua bang om a, mipi adingin galdo ciin mipi teng galtai leh tua galdo phattuamna bang om ding, cih zong ngaihsuthuai hi.\nMi a khemkhemte in amau zuau zong um kik, cih bangin, ukna buluak galkapte zo pah ding a kikhemkhemin, a gente in zong um kik, cih danin, zuau phuak lametna a guante hangin mi tampi si uh ahih manin poi mahmah hi. Bang tan vei tua zuau phuakte hangin mipite tungah vangik namnih kisuan lai ding hiam, cih bel theihbat hi lo hi. Kawl mite a hanciam mahmah uh a, galkapte phel nih bang a kisuah le bel, a munmun ah tu-a zah nih/thum a hanciam phat mahmah ding kisam hi. Tua loin bel i kimuan mahmah sam hang, tua ciang bek mah hi lel ding hi.\nThauvui-thautang tawi kipawlna tuamtuam hong om ciang, pawlkhat pen kha nih khat khit ciang a khawl kik ziau ding a kigen om a, lamdang ka sa a, muhdan kibang het lo hi. Kawlgam dinmun pen galkapte kiphukpai hi le zong, minam tuamtuam sungah sep ding tam mahmah ding ahih manin, galkapte a dokhawmte zong, galkapte ukna pan suahtakna a om lian ciangin khawl diam ding, cih pen uphuai het lo hi. Tua ahih man galkapte do ding ciang ngimna leh geelna i neih leh bel, mi nuaiah a omsa Zomite, niamkiat semsem lai ding hi hang.\nTamveipi khemna i thuak khin uh a, pampaihna hang tawh i ngah ding a kilawm mahmah nangawn a ngah lote i hi hi. Biakna lam hi leh politics lam hi leh kalsuandan dik mahmah lo om ahih manin phunphun hi hang. Bawlphat theih ahih laiin bawlpha nuam loin a thupilo tata buaipih hi hang. Ankuang khat, zu hai khat peuh tawh khemna umin a muang pahpahte hi hang. 1940 kiim pan a hun zui a hong nengniam, hong khemkhemte mah um toto lai ding i hi hiam? Tuhun laitak a galkapte a lim do mahmahte sung mah pan galkap lam a kithuahpih thei mah tampi om veve cih i phawk ding kisam hi. Mite in tua bangin kalsuan uh ahih manin ei pumgup/pumhuat tawh tomcik sung, group khat khawng lel adinga kal i suan sawm leh kikhial ding hi.\nZomite in Kawlgam sungah lametna nei a, phu nuam i hih leh tuhun kaan a hun hoih om lo kha ding hi. District zong ngah zo lo a… cih tawh a piang zo vet lo ding a tuat ding hi lo hi. Politics i cih pen a kimawl siamsiam hamphatna hi. Mizoram in state a ngahna dingin sisan naisan tampi a luan lai-in, sisan taak khat zong luang loin northeast India ah tua hun mahin state a ngah om veve a, 3bills buai laiin Zomite a munmun ah, i gamh tat mahmah laitak, a om khinkhian sanggamte in hamphatna ngah lel uh hi.\nPolitics pen a hangsansan, a thuak penpen, a sumh penpente hamphatna hi tuan het lo hi. Sisan luang a tam luat mana gam khangto zong hi masa lo hi. Ni khat ni nih mehlim duh man, gamdang huhna lametna khawng, thuneihna deih luat man tawh politics sai kici a, kikhenkhen ding zong hi lo hi. Pilvang taka hak kiukiau-in, gambup kalsuanzia en kawma lim takin geel hun hi; Kawlgam in democracy a ngahkik theihna ding a sep hun hi; tua khit cianga Zomite omzia ding geelkhop hun hi. Zomite adingin tuhun kaan a hun hoih om lo kha ding hi! T. Sawmlian\nPrevious: Zominam ni in bang pau/haam kizang!\nNext: Russia – Ukraine vai nai 24 sung thu piang tuamtuamte


url: =Kimawhsak ding hilo ~ Hau Za Cin :: ZOMI DAILY\nposted on 26 May 2015 at 9:00 am Lomkholna: Article, Hauzacin\n“Hihkhialh pen mihing ngeina hi a, khialhna khatpeuh midang ngawh pen mihing ngeina hizaw kan hi,” ciin Bob Goddard in na gen ngei hi. Mihing ngeina ah khialhna khatpeuh a om ciang in midang mawhsak ding, midang khat ngawh ding a baih mahmah hi a, a haksa hetlo pianpih sisan sungah a kiphum ahi hi. Ahi zongin a mawhsak ma, midang a kawkma in a ngaihsun man lungsim pen a ciim a pilvang ngaihsutna ahi hi.\nKhialhna a om ciangin midang kawkpah, kei mawhna hi kei, a khialhna uh tuabang hi ciin awtawng ah kiko pah pen a haksalo ahi hi. A khialte selpho leh minsiatsak ding lawppen in a nei bang kek in a manlang zong om theih hi. Nang khialhna a hihloh lam zong gingtak, ngaihtak in na gen thei mah hi. Ahi zongin tua bang aw ngaih, awging in a kikhial khatpeuh a bawlpha hiam? A khialte khialhna a bawlpha hiam? Bawlpha lo hi. Bawlpha cih thadah a khialhna hanga ngaihsutna tuamtuam kimawhsakna lungsimte puangsak hi. Koi mun peuh ah hibang a om ciang midang na mawhsak leh, na gen khiat pah leh, na kamlawk luat leh nang leh na kim na kiangate tawh na kizopna susia zaw hi.\nTua ahih manin khialhna a om ciang tukhawm in kikum in banghanga hih bang thu piang hiam, banghang a khialhna piang hiam, bangzah siatna hong tung thei hiam, bangci bawlpha kik ding ihi hiam, bangci leng mailam ah hih bang piangkik nawnlo ding hiam cihte tangtak, siangtak in kikup ding hizaw hi. A mi i gen sangin a khialhna gen leng thupha manawhzaw hi.\nTuhun tawh kituak dingin gentehna khat gen leng. Gentehna in na computer hong sia hi. Na laigelhsa khempeuh mangthang hi. Na maan kep khempeuh mang hi. Na laikhak khempeuh zong kisim thei nawnlo hi. Tua hun tak ciang na computer na mawhsak ding baih mahmah hi. Na nasepna ah na thugen ding na bawlsa khempeuh mangthang lailai hi. Na bawlkik na dingin hun om nawnlo a, na thugen ding kicing kei leh na boss pan in na lu tungah meikhul ding hita hi. Bangcih ding? Na computer siat thu a thei peuhmah in hong hehpih in, hong hehnem uh hi. Ahi zongin hehpih leh hehnep tawh a sia kibawlpha theilo hi.\nHih thu khempeuh a pianma in nang mahmah in computer pen a sia thei hi cih na telsa hi a, na lai bawl khempeuh a back up na bawl ding kisam hi cih na theihsa hi. Tua back up (a siat khak leh a kizang thei ding na vante mun dangah kepna) bawllo na hih pen na hih khialh hi cih na tel ding hi. Nidang in zong bangmah ci ngeilo hi na ci kha ding hi. Ahi zongin a piang thei thu ahih manin na kikepkholhloh pen khialhna hi. Na khialh ciangin na computer mawhsiat in hehgawp cih bang hileh hoihlo hi.\nTua sangin mailam ah hibang a om kik nawnloh nadingin back up ka koih kisam hi ciin ngaihsun siam lecin tua khialhna khempeuh a phatuamsak ahi hi. Kua mahin nong huh loh uh, kuamah in hibang ding hong gen kei uteh ciin na seppihte, na innkuanpihte mawhsak, na lawmte mawhsak lecin na khialhna bawpha tuanlo in siahuai sak zaw hi. Tua manin a siatna hang thei ding, a siat theihna te pan bangci kikep ding cih ngaihsun zaw ding. A sia khin pen it huai, pammaih mah hi, ahi zongin tui buasa kiluak kik theilo bangin a siasa bawlphat theihloh tungah hehna thangpaihna lah ding hilo a, mailam adingin pilvang huai thute phawkna in neih ding ahi hi.\n“Siatna khat peuh, khialhna khat peuh a pian ciangin a nuihmai thei lailaite in a mawhsak theih ding khat nei gige uh hi,” ciin Robert Bloch in na gen ngei hi. Bang acihna hiam? Siatna khialhna khat peuh a pian ciangin a ngaihsutna a kicingzaw khat in a khial, a siasakte tungah kimuanna leh patauh lohna dingin lungsim guan thei uh hi. A khial khat khialsak phot ding hi. A khialhna pan a kisin ding thute ahih leh pulak kik ding hi. A khialhna pan a theih thute in a mailam ah khialsak nawnlo dingin makaih thei hi, makaih ding hi. Ahi zongin khialh den cih bang kisangtheilo ding hi. Makai khat hi in, ulian khat na hih leh mite khialhna ah mawhsak pah lo in khialhsak phot, siasak phot ding phal ding hi. Tua a khialhna pan a khialhloh nading lampi na lak ding makai, boss na hihna hi.\nMite khialhna gen khiat, pulak, tangko a siatna omlo a, ahi zongin a khialpa, a khialnu mawhsak nopna hilo zaw in a khialhzia lahnopna leh a khialh kik nawnloh nadingin lamlahna hileh hoih hi. Khialhna a om ciang a mi i kikawk leh thuhoih ding kimlai thusia kibehlap hi. A mi genlo in a thu gen leng kikep dan ding, bawlphat dan ding, puahphat dan ding leh mailam kalsuan dan ding te mit tawh muhtheih in i mai ah hong kilak deudeu hi.\nKhatveivei mawhsak loh theihloh hun om hi. Mawhsak loh theihloh hun ciangin zong na mawhsakna pen a mi minsiatsaknopna (character assassination) hilo in a khialhna leh a khialhdan, a sepzia pan a mawhdan pulakna hi ding a, tua bang nasepna a tawpsan nading, a kibawlphat, a kipuahphat nading ngimna tawh deihsakna thute hiding hi. Mimal kicihna leh kikona te hilo in a sepzia pan a sia ding limlim a sem, a khial ding limlim leh amah hiam midang kua hiam bek phattuamna dingin a sem ahihna cihte pholakna ahih ding thupi hi. Tua pholakna in mailam ah a gamtat, a sepzia a bawlpha ding deihsakna ahih ding thupi hi.\nKhialhna, mawhna a kigen limlim ciang tua bang khialhna leh mawhna bekbek a kigen den ding deihna a hihloh ding thupi hi. Khialhna a om limlim leh thuthak bang om thei cih ngaihsutna a pian pahpah ding ahi hi. A khialhna ah ngaihsutna leh thu tampi beisak ding hilo hi. Tua mun pan bang thuhoih kimu thei, sepzia thak bangte kingah cih ngaihsut pah ding ahi hi. Pukna pen dinkikna ding hi a, khialhna pen khialh nawnlohna dinga pilvangna ding hi.\nHih bang thu i gen ciangin siatna khialhna mawhna khat peuhpeuh in hong zawhlohna ding deihna ahi hi. Tua ahih manin siatna, khialhna hauzacinkhat peuh a pian ciangin, “Kei khiallo. Amah khial” ciin mite kawk pah kei in. Mite mawhna ciamteh in pulak in pholak pah kei in. Na aw gingsak lua dah phot in. Banghang hiam cih leh tua bang a awging, awngaih, kamtam leh mite mawhsak dinga kam manlang hi ci-a mite hong theih ding, hong ciamteh ding utlo ding hiteh. Tua bang a hoihlo pulak a manlang ci-a mite in hong etteh ding zong deihlo ding hiteh.\nTua ahih manin kimawhsak ding hilo a, a thu in genkhop ciauciau ding hizaw hi. Mailam ah bangci pilvang ding, bangci kikep ding i hiam cih kikup ding hizaw hi. Hau Za Cin\nPrevious: Pasian leh Lim ~ Rev. Fr. Damian Dal ~ Rev. Fr. Damian Dal\nNext: Mizoram ah I min in thupha ngahlo ~ Pau Tun Thang